The First Omen: 20th Century Studios Sahkan Pembikinan Prekuel “The Omen”
20th Century Studios mengodek kembali IP francais popular mereka dengan mengesahkan perancangan The First Omen, prekuel rasmi untuk francais The Omen.  Pengarah episod untuk siri Legion dan Brand New Cherry Flavor, Arkasha Stevenson akan membuat debut pengarahan filem dengan menyertai projek ini, lapor Deadline. Stevenson sebelum ini pernah mengarahkan beberapa episod untuk siri Syfy, Channel Zero: Butcher’s Block. Dia juga bertanggungjawab untuk menghasilkan lakon layar bersama rakannya, Tim Smith. Smith akan menjadi penerbit eksekutif dengan Phantom Four sebagai pengeluar.  Filem asal klasik tahun 1976, yang dibintangi oleh Gregory Peck, Lee Remick dan Harvey Stephens, mengikuti seorang duta Amerika yang percaya anak lelakinya yang berusia lima tahun adalah ‘Antichrist.’ Walaupun mendapat ulasan bercampur-campur dari pengkritik, The Omen menjadi antara filem yang mendapat kutipan tertinggi pada tahun itu. Popularitinya telah mencetuskan dua sekuel, Damien: Omen II tahun 1978 dan The Final Conflict yang diterbitkan pada 1981 dengan sebuah reboot pada tahun 2006 dan beberapa rancangan televisyen.  Prekuel filem ini telah dibangnkan selama beberapa tahun. Pada 2016 yang lalu, Antonio Campos (Christine) dilaporkan telah berunding untuk mengarahkan prekuel kepada filem seram klasik tahun 1976 ini. Selain itu juga, penulis Chad dan Carey Hayes (The Conjuring, The Conjuring 2) dikaitkan sebagai penulis projek.  Buat masa ini, butiran lanjut mengenai plot dan pelakon masih belum didedahkan pihak studio.